OKRESNÁ PROKURATÚRA POPRAD 
Štefánikova 11, 058 01 Poprad 1

Číslo: XXXXX	Poprad 03.03.2016 
EEČ: 2-57-60-2016

U Z N E S E N I E

Trestná vec:	obv. XXXXX 
Trestný čin:	Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátorka Okresnej prokuratúry Poprad 
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX XXXXX, Slovensko
povolanie: konateľ v spoločnosti XXXXX
väzba: nie
ktorý je trestne stíhaný pre trestný čin:
- Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:
ako otec mal. XXXXX nar. XXXXX a mal. XXXXX, nar. XXXXX, hoci mu vyživovacia povinnosť vyplýva priamo zo Zákona o rodine a rozsudkom Okresného súdu v Poprade pod č. k.: XXXXX zo dňa 25.04.2013, právoplatným dňa 10.05.2013 bol zaviazaný prispievať na výživu mal. XXXXX sumou 100,- Eur mesačne a na výživu mal. XXXXX sumou 100,- Eur mesačne, počnúc dňom právoplatnosti rozsudku, ktoré je otec povinný platiť do rúk matke detí vždy                    do 15-teho dňa v mesiaci vopred, si túto svoju vyživovaciu povinnosť v Poprade ani inde úmyselne pravidelne a v plnej výške neplní od 01.01.2014 do 31.01.2016, pričom  v sledovanom období nebol evidovaný ako uchádzač o zamestnanie na úrade práce, nepoberal dávky v nezamestnanosti, nemocenské dávky ani dávky v hmotnej núdzi a príspevkov k dávke, či iné štátne dávky, od roku 2001 vykonával živnosť, pričom svoju činnosť ukončil ku dňu 28.01.2015, od 18.09.2007 je konateľom spoločnosti XXXXX so sídlom v XXXXX, vykonáva činnosť a mal dostatok finančných prostriedkov na uhrádzanie výživného, pričom v roku 2014 uhradil na výživnom matke detí na obidve svoje deti celkom sumu vo výške 1.650,- €, v roku 2015 uhradil na výživnom na obidve deti spolu sumu vo výške 2.150,- €, čím mu za uvedené obdobie vznikol dlh na výživnom  pre matku detí XXXXX, nar. XXXXX, trvale bytom XXXXX, okres Poprad, prechodne bytom ul. XXXXX v celkovej výške 1.200,- Eur, pričom dňa 13.01.2016 uhradil na výživnom matke detí sumu vo výške 50,- Eur, dňa 18.01.2016 sumu vo výške 50,- €, dňa 19.01.2016 spolu sumu vo výške 900,- € a dňa 20.01.2016  sumu vo výške 200,- €,  teda v celkovej výške sumu 1.200,- €, čím takto uhradil dlžné výživné za obdobie 01.01.2014 do 31.01.2016 v plnej výške  a trestný čin nemal trvale nepriaznivé následky,                
lebo zanikla trestnosť činu.  
 
Odôvodnenie:
   Uznesením povereného príslušníka Obvodného oddelenia Policajného zboru v Poprade, sp. zn. ORP-XXXXX zo dňa 29.12.12015  bolo v zmysle § 199 ods. 1 Trestného poriadku začaté trestné stíhanie a zároveň v zmysle § 206 ods. 1 vznesené obvinenie XXXXX, nar. XXXXX pre prečin zanedbania povinnej výživy podľa § 207 ods. 1 Tr. zákona, ktorého sa mal dopustiť v podstate     na tom skutkovom základe, ako je to uvedené vo výrokovej časti tohto uznesenia. 
      Vykonaným skráteným vyšetrovaním bolo zistené, že obvinený XXXXX  si svoju vyživovaciu povinnosť neplnil pravidelne a v plnej výške od 01.01.2014 do  konca januára 2016, čím mu v uvedenom období vznikol dlh na výživnom vo výške 1.200,- Eur, pričom dodatočne zaplatil matke svojich detí výživné v celkovej sume               1.200,- Eur a to tak, že dňa 13.01.2016 zaplatil prevodom na účet sumu vo výške 50,- Eur, dňa 18.01.2016 sumu vo výške 50,- Eur, dňa 19.01.2016 sumu vo výške 50,- €, toho istého dňa ešte prostredníctvom pošty zaplatil sumu vo výške 850,- € a     naposledy dňa 20.01.2016 sumu vo výške 200,- Eur, pričom poslednou úhradou zaplatil výživné v plnom rozsahu od 01.01.2014 do 31.01.2016. Doklady o zaplatení dlžného výživného sú súčasťou vyšetrovacieho spisu.   

      Zo správ nachádzajúcich sa vo vyšetrovacom spise vyplýva, že obvinený nebol v sledovanom období, t.j. od 01.01.2014 do konca januára 2016 evidovaný na úrade práce ako uchádzač o zamestnanie a nepoberal dávky v hmotnej núdzi ani príspevky k dávke.  Menovaný od roku 2001 do 28.01.2015 bol vedený ako živnostník pod obchodným menom XXXXX XXXXX s miestom podnikania XXXXX. Od 18.09.2007 doposiaľ  je  konateľom spoločnosti XXXXX. sídlom v XXXXX, vykonáva činnosť a má dostatok finančných prostriedkov na uhrádzanie výživného v plnom rozsahu.       

     Z výpovede matky mal. XXXXX a mal. XXXXX a z ďalších zadovážených dôkazov vyplýva, že obvinený si v období od 01.01.2014 do konca januára 2016 neplnil pravidelne a v plnej výške svoju vyživovaciu povinnosť voči svojim maloletým deťom XXXXX a XXXXX. Vo svojej výpovedi matka detí XXXXX   okrem iného uviedla, že toho času je na materskej dovolenke s dcérou XXXXX z ďalšieho manželstva. Dcéra XXXXX navštevuje 7. ročník Základnej školy v XXXXX, syn Juraj navštevuje 2. ročník súkromnej anglickej školy XXXXX. Toho času ich všetkých živí jej terajší manžel, deti núdzou netrpia. Deti majú všetko, čo potrebujú, majú čo jesť, čo si obliecť, ale výživné im určite chýba. O tie najzákladnejšie potreby majú však postarané. Z výpovede poškodenej vyplýva, že obvinený kontaktuje deti spravidla raz za mesiac, neberie deti k sebe, darčeky im kupuje na narodeniny a na Vianoce, cez letné prázdniny bol za deťmi asi trikrát, nemá s deťmi vybudovaný skoro žiadny vzťah, najmä s dcérou. Vo svojej výpovedi poškodená potvrdila, že jej obvinený dodatočne zaplatil výživné a to dňa 13.01.2016, dňa 18.01.2016, dňa 19.01.2016 a dňa 20.01.2016 v celkovej výške 1.200,- €, pričom poslednou úhradou zo dňa 20.01.2016 zaplatil dlžné výživné v plnom rozsahu do konca januára 2016 a na výživnom jej za uvedené obdobie už nič nedlhuje.    
      Obvinený uhradením sumy výživného za obdobie, pre ktoré je trestne stíhaný, v plnej výške, tak ak je to uvedené vo výrokovej časti tohto uznesenia, využil ustanovenie § 86 písm. a ) Tr. zákona o účinnej ľútosti, pretože svoju povinnosť dodatočne splnil, pričom čin nemal trvalo nepriaznivé následky a zanikla  trestnosť činu. 
      Podľa § 215 ods.1 písm. h/ Trestného poriadku prokurátor zastaví trestné stíhanie, ak zanikla trestnosť činu.
      Podľa § 86 písm. a/ Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
      Vzhľadom k vyššie uvedenému bolo potrebné rozhodnúť tak, ako je uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. 

Mgr. Martina Vladiková 
prokurátorka